Ақтөбеге Маңғыстаудан құтқару жасағы жетті
DATE: 10:25, 26 Наурыз 2024 | GMT +5
TITLE: Ақтөбеге Маңғыстаудан құтқару жасағы жетті
URL: https://kaz.inform.kz/news/aktobege-mangistaudan-kutkaru-zhasagi-keld-7f8b72/
META: DATE: 10:25, 26 Наурыз 2024 | GMT +5
TOTAL WORDS: 158
AUTHOR(S):
TEXT: Ақтөбе облыстық ТЖД баспасөз қызметінің хабарлауынша, өңірге ТЖМ вице-министрі Ерлан Нұрпейісов келді. Ол Темір ауданындағы жағдайды бақылауға барды. - Маңғыстау облысынан арлығы 52 адамнан тұратын құтқару жасағы, 5 бірлік техника, 8 мотопомпа облысқа жіберілді. Олар авариялық-құтқару жұмыстарына жұмылдырылады. Төтенше жағдайлар министрлігінің 20982 әскери бөлімінен 50 әскери қызметкер мен 4 бірлік техника Темір ауданы Шұбарқұдық елдімекеніне жетті, - деп хабарлады Ақтөбе облысы ТЖД баспасөз қызметі. Темір ауданы Шұбарқұдық ауылында 5 үйге, 25 аулаға су кірген. Мұнда суды ағызу үшін жол жырылды. Ал Байғанин ауданында жағдай тұрақталды. Бірақ бүгін жаңбыр жаууы ықтимал. - Байғанин ауданы бойынша жағдай қалыпты. Судың деңгейі қайтты. Кеше республикалық «Ақтөбе-атырауастрахань» жолының су өткізгіштері арқылы даланың суы Қарауылкелді ауылына өтіп, 9 аулаға су кірді. Үйлерге қауіп жоқ, арнайы жұмыс тобымен бірге түнде өзім барлық үйді аралап шықтым. Сағыз өзенінің деңгейі тағы да 1 метрге жуық көтерілген, - деді Байғанин ауданының әкімі Айбек Көпенов. Айта кетейік, кеше Ақтөбе облысының бірнеше ауданында қар суы ауылға кіріп, тұрғындарды әбігерге салды
